St.-Matthias-Inseln
D St.-Matthias-Insle (au Mussau-Insle) sin e Gruppe vu zeh Vulkaninsle, nerdli vu Neiirland im Bismarck-Archipel im Weschtpazifik. Bolitisch ghere si zue dr Provinz New Ireland z Papua-Neiginea.

Geografi un Natur
Di grescht un au nerdligscht vu dr Insle isch Mussau. Di hegscht Hebig isch dr Eunainaun uf Mussau mit 650 m. In Richtig Sidweschte lige derno d Insle Eloaua, Emananus, Boliu, Emussau, Ebanalu, Ekaleu un e baar chlaineri Insle. In Richtig Oschte vu Mussau uus gsääne lige Emirau un Tench Island.

D St.-Matthias-Insle sin vu BirdLife International as Vogelschutzbiet fir endemischi Vogelarte (Endemic Bird Areas, EBA) yygstuft wore. E Unterart vu dr Spächtpapageie, dr St.-Matthias-Spechtpapagei (Micropsitta meeki proxima) chunnt nume uf Mussau un Emirau vor. Dr Wyssrucke-Monarch oder St.-Matthias-Monarch (Monarcha menckei) un dr Schwarzbruscht-Fächerschwanz (Rhipidura matthiae) sin endemisch un au as „fascht bedroht“ yygstuft.

Gschicht
Di erschte Europäer, wu zue dr Tabar-Insle chuu sin, sin di niderländische Seefahrer Jacob Le Maire un Willem Cornelisz Schouten im Juni 1616 gsii. Vu 1885 bis 1899 het d Inselgruppe zum sognännte „Dytsche Schutzbiet“ un vu 1899 bis 1914 zue dr Koloni Dytsch-Neiginea, Verwaltigsbezirk Neumecklenburg-Süd ghert. 

Uf Mussau sin am 1. April 1901 bin eme Aagriff vu Yyhaimische, dr Finanzier un Laiter vu dr Mencke-Expedition, dr Bruno Mencke un drei vu syner Beglaiter um s Läbe chuu. As Reaktion dodruf hän im Summer 1901 Aagherigi vu dr Bolizeidruppe un e Landigsabdailig vum Chryzer SMS Cormoran unter em Kommandant Korvettekapitän Max Grapow bin ere „Strofexpedition“ e Massaker unter dr Bewwohner vu dr Insle aagrichtet.

Anne 1914 sin d Insle vu auschtralische Druppe eroberet un noch em Erschte Wältchrieg as Mandat vum Velkerbund vu Auschtralie verwaltet wore. Syt 1975 sin si Dail vum unabhängige Staat Papua-Neiginea.

Weblink 
 Saint Matthias Islands uf oceandots.com
 Mussau, Deutsches Kolonial-Lexikon. Band 2, S. 606, Leipzig 1920

Insle (Papua-Neuguinea)
Inselgruppe (Pazifische Ozean)